
Tisztelt Képviselő-testület!

Martfű Város Önkormányzata és a Klebersberg Intézményfenntartó Központ (továbbiakban: KLIK) a nemzeti köznevelésről szóló 2011. évi CXC. törvény (a továbbiakban: Nkt.) 13.§ (2) a) pontja alapján 2012. december 14-én átadás-átvételi megállapodást kötöttek, amelyben meghatározták a KLIK ingyenes használatába kerülő ingó és ingatlan vagyonelemek körét.
A köznevelési intézményeket az Nkt. 74.§ (4) alapján az Önkormányzat működteti.
Az Nkt. 74.§ (6a) bekezdése alapján a működtetés feltételeit a Felek a feladatokhoz igazodó, egyedi szerződésben állapítják meg, mely szerződés 2013. február 15-én aláírásra került.
A szerződés hatályba lépése óta több vitás kérdés is felmerült a működtetési költségek viselésével kapcsolatban. A használati szerződés megkötését követően megjelent, a nemzeti köznevelésről szóló törvény végrehajtási rendelete ugyan pontosan meghatározta a működtetés körébe tartozó költségeket, a gyakorlatban azonban vannak olyan költségek, melynek viseléséről szükséges a feleknek megállapodni.
Ennek megfelelően megbeszélést kezdeményeztem a tankerületi igazgatóval, melynek során a működési költségek viselése kapcsán a megkötött használati szerződés módosítását, több rendelkezésének pontosítását határoztuk el. (az ingatlanhoz kapcsolódó szabályzatok, kockázatértékelés elkészítése, telefonhálózat működése, internethez szükséges telefonvonal alapdíja, az intézményvezető egyeztetési jogköre, a megrendelések leadása)
Az egyeztetésen megbeszéltek szerint elkészítettük a szerződés módosításának tervezetét, melyet a tankerület jogtanácsosa is jóváhagyott.
Kérem a Tisztelt Képviselő-testületet, hogy az előterjesztés mellékletét képező használati szerződés módosítását szíveskedjen jóváhagyni.
Tájékoztatásul mellékelem a 2013. február 15-én aláírt használati szerződést is.


Határozati javaslat:

Martfű Város Önkormányzat Képviselő-testületének
…../2014. (…….) Ö. határozata

A Klebelsberg Intézményfenntartó Központtal az oktatási intézmények működtetése tárgyában kötött megállapodás módosítására

Martfű Város Önkormányzatának Képviselő-testülete megtárgyalta a Klebelsberg Intézményfenntartó Központtal az oktatási intézmények működtetése tárgyában kötött megállapodás módosítására vonatkozó előterjesztést, melyet a határozat melléklete szerint jóváhagy.

A Képviselő-testület felhatalmazza a Polgármestert, hogy a szerződés módosítását aláírja.

Erről értesülnek:
1. Valamennyi képviselő
2. Martfűi Polgármesteri Hivatal Művelődési és Szociális Iroda
3. Klebersberg Intézményfenntartó Központ
4. Jász-Nagykun-Szolnok Megyei Kormányhivatal Szolnok

Martfű, 2014. február 17. 							
										Dr. Kiss Edit 
										polgármester

Látta: Szász Éva jegyző

